## L’Institut Valencià de Cultura celebra la sexta edició del festival MOVA de l’1 al 5 d’abril en el Teatre Arniches

*** MOVAlacant inclou projeccions cinematogràfiques i teatre al voltant de la diversitat sexual
* El festival oferix quatre cites amb el cine i una sessió de teatre**

La Conselleria d’Educació, Cultura, Universitats i Ocupació, a través de l’Institut Valencià de Cultura, presenta MOVAlacant, la mostra de cultura, creació artística i cine sobre diversitat sexual, d’identitat i gènere d’Alacant, que se celebrarà de l’1 al 5 d’abril en el Teatre Arniches.

En la seua sexta edició MOVA compta amb la col·laboració de l’associació Diversitat Alacant i oferix una mirada estesa i transversal a la diversitat, incloent realitats de persones sordes, l’aprenentatge sexual que marcà altres generacions de dones, la invisibilitat dels jugadors de futbol homosexuals o les diferents realitats al voltant de la interrupció de l’embaràs en diferents països.

En paraules de la delegada territorial de l’IVC a Alacant, Alicia Garijo, MOVA és “una de les nostres apostes per a oferir una programació amb una mirada social, que done visibilitat a col·lectius que representen la diversitat sexual. Creiem que és un festival necessari, i ho creiem perquè cada any el públic ens respon amb el seu suport i el seu afecte en cada una de les sessions”.

“Esta edició abordarà la diversitat amb una visió transversal i àmplia” comenta Pau Guillén, coordinador de l’activitat. “Es tracta de mostrar les múltiples capes que ens travessen i que fan que cada persona siga singular i especial gràcies a totes les característiques que la definixen i que, a més, estes puguen anar evolucionant al llarg de la seua vida”.

La inauguració del festival serà el dimarts 1 d’abril, a les 19:30 hores, amb accés gratuït. Esta cita inaugural inclourà una sessió especial de curtmetratges espanyols amb accent mediterrani.

*Las novias del sur*, de la directora Elena López Riera, és un curtmetratge sobre com dones d’altres generacions van abordar la seua vida sexual i els seus matrimonis. S’estrena a Alacant després d’una fulgurant carrera per diferents festivals nacionals i internacionals, i amb el reconeixement de l’Acadèmia Francesa de la Cinematografia, que li ha atorgat el Premi Cesar al millor curtmetratge documental de 2024.

Es projectarà també *Ciao Bambina*, dirigit per Carolina Yuste i Afioco Gnecco. Esta història sobre la transició del seu director i l’amistat com a suport fonamental per a enfrontar-se a esta es va alçar amb la Biznaga de Plata del Festival de Màlaga i va ser nominat a millor curtmetratge documental en l’última edició dels Premis Goya.

Tancarà la sessió *Capitanes*, un curtmetratge de ficció sobre la invisibilitat dels futbolistes homosexuals dirigit per Kevin Castellano i Edu Hirschfeld, que va estar nominat en els Premis Lola Gaos de l’Acadèmia Valenciana de l’Audiovisual.

El dimecres 2 MOVA oferix una altra sessió de cine amb el llargmetratge del mexicà Diego del Rio, *Todo el silencio*, la història de Miriam, una professora de llengua de signes que a pesar de viure una vida molt pròxima a la d’una persona sorda, la seua parella Lola, veu com el seu món es comença a fer trossos quan descobrix que està perdent el sentit de l’oïda.

Les dos protagonistes van guanyar el premi Ariel de l’Acadèmia Mexicana d’Arts i Ciències Cinematogràfiques, a millor interpretació protagonista i de repartiment.

El dijous 3 d’abril, en col·laboració amb La Filmoteca Valenciana, es projectarà el documental *Un hombre libre*, de la directora Laura Hojman, un recorregut al llarg de la vida i obra d’Agustín Gómez Arcos, l’escriptor espanyol exiliat que va aconseguir gran èxit en la literatura francesa en els anys 70. Serà en l’horari habitual de La Filmoteca, a les 19:30 hores.

El divendres 4 d’abril, a les 20:30 hores, serà el moment del teatre amb la representació d’*Arcángeles* de la companyia valenciana Alarcón&Cornelles, amb direcció i text de Chema Cardeña.

Es tracta de sis monòlegs acompanyats per la música d’una viola en directe. Un viatge a través de huitanta anys i sis països per a recuperar la història de rebuig, l’odi, la intolerància i la marginació per part de la societat d’estos coneguts personatges històrics.

MOVA conclourà el dissabte 5 abril amb la projecció de *Levante*, òpera prima de la directora Lillah Troba, una pel·lícula que va participar en el Festival de Cannes i va aconseguir el premi del jurat jove del Festival de Rotterdam.

Més informació en la web i XXSS del [Teatre Arniches](https://ivc.gva.es/es/ivc/programacion-ivc/teatre-arniches-de-alacant).

Fecha: 24/03/2025